CELEX: 62015TN0310
Language: el
Date: 2015-06-05 00:00:00
Title: Υπόθεση T-310/15: Προσφυγή της 5ης Ιουνίου 2015 — European Union Copper Task Force κατά Επιτροπής

7.9.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 294/74
            
         Προσφυγή της 5ης Ιουνίου 2015 — European Union Copper Task Force κατά Επιτροπής
   (Υπόθεση T-310/15)
   (2015/C 294/89)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: European Union Copper Task Force (Essex, Ηνωμένο Βασίλειο) (εκπρόσωποι: C. Fernández Vicién και I. Moreno-Tapia Rivas, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Δικαστήριο:
   
               —
            
            
               να ακυρώσει τον εκτελεστικό κανονισμό (ΕΕ) 2015/408 της Επιτροπής, της 11ης Μαρτίου 2015, για την εφαρμογή του άρθρου 80, παράγραφος 7, του κανονισμού (ΕΚ) 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά και τον καθορισμό καταλόγου υποψηφίων προς υποκατάσταση, καθόσον έχει εφαρμογή στις ενώσεις χαλκού,
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει δύο λόγους ακυρώσεως.
   
               1.
            
            
               Ο πρώτος λόγος ακυρώσεως αντλείται από τον ισχυρισμό ότι ο εκτελεστικός κανονισμός (ΕΕ) 2015/408 της Επιτροπής, της 11ης Μαρτίου 2015, για την εφαρμογή του άρθρου 80, παράγραφος 7, του κανονισμού (ΕΚ) 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά και τον καθορισμό καταλόγου υποψηφίων προς υποκατάσταση, εκδόθηκε επί παράνομης νομικής βάσης, καθόσον ο κανονισμός 1107/2009, και συγκεκριμένα το άρθρο του 24 και το παράρτημα II, σημείο 4, αντιβαίνουν στο δίκαιο της Ένωσης.
               
                           —
                        
                        
                           Η προσφεύγουσα υποστηρίζει ότι από επιστημονικά στοιχεία προκύπτει ότι τα κριτήρια υπολειμματική δράση, βιοσυσσώρευση και τοξικότητα (ΥΔΒΤ), και συγκεκριμένα η υπολειμματική δράση, δεν είναι κατάλληλα για τον χαλκό.
                        
                     
                           —
                        
                        
                           Επιπλέον, κατά την προσφεύγουσα, η εφαρμογή των κριτηρίων ΥΔΒΤ σε ανόργανες ουσίες δεν συνάδει με άλλες νομοθετικές πράξεις που εφαρμόζονται στον τομέα των ελεγχόμενων χημικών ουσιών.
                        
                     
                           —
                        
                        
                           Τέλος, όπως διατείνεται η προσφεύγουσα, όσον αφορά τις υποψήφιες για υποκατάσταση ουσίες, η εφαρμογή των κριτηρίων ΥΔΒΤ στις ενώσεις χαλκού βαίνει πέραν αυτού που είναι αναγκαίο για την επίτευξη των επιδιωκόμενων από τον κανονισμό 1107/2009 σκοπών και ο κανονισμός 1107/2009 δεν λαμβάνει υπόψη την αρχή της προφυλάξεως.
                        
                     
         
               2.
            
            
               Ο δεύτερος λόγος ακυρώσεως, ο οποίος προβάλλεται επικουρικώς, αντλείται από τον ισχυρισμό ότι η Επιτροπή παραβίασε την αρχή της αναλογικότητας, καθόσον περιέλαβε τις ενώσεις χαλκού στο πεδίο εφαρμογής του εκτελεστικού κανονισμού 2015/408.